CELEX: 32015R2401
Language: hr
Date: 2015-10-02 00:00:00
Title: Delegirana uredba Komisije (EU, Euratom) 2015/2401 оd 2. listopada 2015. o sadržaju i funkcioniranju Registra europskih političkih stranaka i zaklada

19.12.2015   
            
            
               HR
            
            
               Službeni list Europske unije
            
            
               L 333/50
            
         DELEGIRANA UREDBA KOMISIJE (EU, Euratom) 2015/2401
   оd 2. listopada 2015.
   o sadržaju i funkcioniranju Registra europskih političkih stranaka i zaklada
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Ugovor o osnivanju Europske zajednice za atomsku energiju,
   uzimajući u obzir Uredbu (EU, Euratom) br. 1141/2014 Europskog parlamenta i Vijeća od 22. listopada 2014. o statutu i financiranju europskih političkih stranaka i europskih političkih zaklada (1), a posebno njezin članak 7. stavak 2. i članak 8. stavak 3. točku (a),
   budući da:
   
               (1)
            
            
               Uredbom (EU, Euratom) br. 1141/2014 od Tijela za europske političke stranke i europske političke zaklade („Tijelo”) zahtijeva se da uspostavi i vodi Registar europskih političkih stranaka i zaklada („Registar”).
            
         
               (2)
            
            
               Registar bi trebao biti čuvar podataka i dokumenata koji se podnose uz zahtjeve za registraciju kao europska politička stranka ili europska politička zaklada, kao i svih naknadnih podataka i dokumenata koje podnosi europska politička stranka ili europska politička zaklada u skladu s ovom Uredbom.
            
         
               (3)
            
            
               Tijelu je potrebno dostaviti informacije i prateću dokumentaciju koje su mu potrebne za puno provođenje dužnosti u vezi s Registrom.
            
         
               (4)
            
            
               Registar bi trebao pružati javne usluge u cilju transparentnosti, odgovornosti i pravne sigurnosti. Stoga bi Tijelo trebalo upravljati Registrom na način kojim se omogućuje odgovarajući pristup i potvrđivanje informacija koje sadržava, uz poštovanje obveza za zaštitu osobnih podataka u skladu s člankom 33. Uredbe (EU, Euratom) br. 1141/2014, među ostalim u skladu s njegovom ulogom nadzornika podataka utvrđenom u Uredbi (EZ) br. 45/2001 Europskog parlamenta i Vijeća (2).
            
         
               (5)
            
            
               Tijelo bi trebalo izdavati standardne izvatke iz Registra koji sadržavaju informacije utvrđene Provedbenom uredbom koju je Komisija donijela na temelju članka 7. stavka 3. Uredbe (EU, Euratom) br. 1141/2014.
            
         
               (6)
            
            
               O operativnim modalitetima, koji bi trebali ostati proporcionalni, trebalo bi odlučiti Tijelo.
            
         
               (7)
            
            
               Registar bi se trebao razlikovati od internetske stranice koju uspostavlja Europski parlament u skladu s člankom 32. Uredbe (EU, Euratom) br. 1141/2014, ali neke od dokumenata pohranjenih u Registru trebalo bi objaviti na toj internetskoj stranici,
            
         DONIJELA JE OVU UREDBU:
   Članak 1.
   Sadržaj registra
   1.   U pogledu europskih političkih stranaka i europskih političkih zaklada Registar sadržava sljedeće dokumente i, prema potrebi, njihova ažuriranja:
   
               (a)
            
            
               statute, uključujući sve elemente propisane člancima 4. i 5. Uredbe (EU, Euratom) br. 1141/2014 i sve njihove izmjene;
            
         
               (b)
            
            
               uredno ispunjenu i potpisanu tipiziranu izjavu koja je priložena Uredbi (EU, Euratom) br. 1141/2014;
            
         
               (c)
            
            
               po potrebi, uz statute, detaljan opis financijske, upravljačke i upravne strukture europske političke stranke i njezine pridružene zaklade, ako postoji, uz pokazano jasno razdvajanje dvaju subjekata;
            
         
               (d)
            
            
               ako to zahtijeva država članica u kojoj podnositelj zahtjeva ima sjedište, izjavu te države članice kojom se potvrđuje da je podnositelj zahtjeva ispunio sve odgovarajuće nacionalne zahtjeve za prijavu te da su njegovi statuti u skladu s primjenjivim odredbama nacionalnog prava;
            
         
               (e)
            
            
               sve dokumente ili korespondenciju nadležnih tijela država članica povezane s dokumentima ili informacijama iz ovog članka.
            
         2.   U pogledu europskih političkih stranaka Registar uz dokumente iz stavka 1. sadržava i sljedeće dokumente:
   
               (a)
            
            
               zahtjev za registraciju kao europska politička stranka koji je uredno potpisao predsjednik subjekta koji podnosi zahtjev;
            
         
               (b)
            
            
               primjerak službenih rezultata posljednjih izbora za Europski parlament u trenutku podnošenja zahtjeva za registraciju i, nakon registracije europske političke stranke, primjerak službenih rezultata nakon svakog izbora za Europski parlament;
            
         
               (c)
            
            
               ako europsku političku stranku osnuju fizičke osobe, izjavu koju je potpisalo najmanje sedam osoba iz različitih država članica koje obnašaju izabrane mandate u Europskom parlamentu ili nacionalnim ili regionalnim parlamentima ili skupštinama, kojom se potvrđuje njihova namjera za članstvo u predmetnoj europskoj političkoj stranci; uključene su i izmjene na temelju ishoda izbora za Europski parlament ili nacionalnih ili regionalnih izbora, ili na temelju promjena članstva, ili oboje;
            
         
               (d)
            
            
               ako zahtjev podnosi politička stranka koja još nije sudjelovala u izborima za Europski parlament, pisani dokaz javno iznesene namjere sudjelovanja na sljedećim izborima za Europski parlament uz naznaku pridruženih nacionalnih i/ili regionalnih političkih stranaka koje namjeravaju predstaviti kandidate na izborima;
            
         
               (e)
            
            
               trenutačni popis stranaka članica, priložen statutima, u kojem se za svaku stranku navodi puni naziv, skraćeni naziv, vrsta članstva i država članica u kojoj je osnovana.
            
         3.   U pogledu europskih političkih zaklada Registar uz dokumente iz stavka 1. sadržava i sljedeće dokumente:
   
               (a)
            
            
               zahtjev za registraciju kao europska politička zaklada koji je uredno potpisao predsjednik subjekta koji podnosi zahtjev i predsjednik europske političke stranke kojoj je pridružena politička zaklada koja podnosi zahtjev;
            
         
               (b)
            
            
               popis članova upravljačkog tijela uz navođenje državljanstva svakog člana;
            
         
               (c)
            
            
               trenutačan popis organizacija članica, u kojem se za svaku organizaciju članicu navodi puni naziv, skraćeni naziv, vrsta članstva i država članica u kojoj je osnovana.
            
         4.   U Registru se ažuriraju sljedeće informacije u pogledu svake registrirane europske političke stranke i europske političke zaklade:
   
               (a)
            
            
               vrsta subjekta (europska politička stranka ili europska politička zaklada);
            
         
               (b)
            
            
               registracijski broj koji dodjeljuje Tijelo u skladu s Provedbenom uredbom Komisije o detaljnim odredbama za sustav registracijskih brojeva koje se primjenjuju na Registar europskih političkih stranaka i zaklada te informacijama iz standardnih izvadaka iz Registra;
            
         
               (c)
            
            
               puni naziv, skraćeni naziv i logotip;
            
         
               (d)
            
            
               država članica u kojoj europska politička stranka ili europska politička zaklada ima sjedište;
            
         
               (e)
            
            
               ako je u državi članici u kojoj se nalazi sjedište moguća paralelna registracija: naziv, adresa i internetska stranica, ako postoji, relevantnog tijela za registraciju;
            
         
               (f)
            
            
               adresa sjedišta, adresa za korespondenciju ako je različita, adresa e-pošte i internetska stranica, ako postoji;
            
         
               (g)
            
            
               datum registracije kao europska politička stranka ili europska politička zaklada i, ako je primjenjivo, datum brisanja iz Registra;
            
         
               (h)
            
            
               ako je europska politička stranka ili europska politička zaklada osnovana pretvorbom subjekta registriranog u državi članici, puni naziv i pravni status tog subjekta, uključujući sve nacionalne registracijske brojeve;
            
         
               (i)
            
            
               datum donošenja statutâ i svih izmjena statutâ;
            
         
               (j)
            
            
               ako je primjenjivo, broj članova europske političke stranke ili njezinih stranaka članica, koji su članovi Europskog parlamenta;
            
         
               (k)
            
            
               ako je primjenjivo, naziv i registracijski broj europske političke zaklade pridružene europskoj političkoj stranci;
            
         
               (l)
            
            
               za europske političke zaklade, naziv i registracijski broj pridružene europske političke stranke;
            
         
               (m)
            
            
               identitet, uključujući ime, datum rođenja, državljanstvo i mjesto prebivališta osoba koje su članovi tijela ili imaju funkcije s administrativnim ili financijskim ovlastima, ili ovlastima zastupanja u pravnim poslovima, uz jasno navođenje njihova svojstva i ovlasti, pojedinačnih ili skupnih, za zastupanje subjekta kod trećih osoba i u sudskim postupcima.
            
         5.   U Registru se pohranjuju svi dokumenti i informacije iz stavaka 1. do 4. bez vremenskog ograničenja.
   Članak 2.
   Dodatne informacije i prateća dokumentacija
   Podnositelji zahtjeva za registraciju i registrirane europske političke stranke te europske političke zaklade uz zahtjeve iz članka 8. stavka 2. Uredbe (EU, Euratom) br. 1141/2014 Tijelu dostavljaju dokumente i informacije te sva njihova ažuriranja iz članka 1.
   Tijelo može od europskih političkih stranaka i europskih političkih zaklada zatražiti da isprave sve nepotpune ili zastarjele dokumente i informacije.
   Članak 3.
   Usluge koje pruža Registar
   1.   Tijelo utvrđuje standardne izvatke iz Registra. Tijelo izdaje standardne izvatke svim fizičkim ili pravnim osobama u roku od deset radnih dana od primitka zahtjeva.
   2.   Ako Tijelo ima ovlasti na temelju Uredbe (EU, Euratom) br. 1141/2014, ono na zahtjev potvrđuje da su informacije u standardnom izvatku točne, ažurirane i u skladu s primjenjivim zakonodavstvom Unije.
   Ako Tijelo nema ovlasti u skladu s Uredbom (EU, Euratom) br. 1141/2014, ono na zahtjev potvrđuje da su informacije u standardnom izvatku, dostupne nakon provedenih svih razumnih provjera, u najvećoj mogućoj mjeri potpune, ažurirane i točne. Te provjere uključuju traženje potvrde ili informacija od nadležnih tijela država članica, u mjeri u kojoj su predmetna tijela za to ovlaštena na temelju odgovarajućeg nacionalnog zakonodavstva. Rok utvrđen stavkom 1. ne primjenjuje se na zahtjeve obuhvaćene ovim podstavkom.
   Pri potvrđivanju iz ovog stavka Tijelo jasno naznačuje ima li ovlasti u skladu s Uredbom (EU, Euratom) br. 1141/2014.
   3.   Tijelo omogućuje potvrđivanje iz stavka 2. na zahtjev institucija i tijela Unije te nadležnih tijela i sudova država članica. Europskim političkim strankama i europskim političkim zakladama na zahtjev se omogućuje i potvrđivanje u pogledu njihova statusa.
   Nakon što se Tijelu podnese odgovarajuće obrazložen zahtjev, ono može izdati takvu potvrdu i svakoj drugoj fizičkoj ili pravnoj osobi ako je to potrebno za sudske ili upravne postupke.
   4.   Tijelo detaljno utvrđuje postupak podnošenja zahtjeva za standardne izvatke i njihova izdavanja, kao i postupak potvrđivanja, uključujući pružanje tih usluga u elektroničkom obliku.
   Članak 4.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 2. listopada 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 317, 4.11.2014., str. 1.
   
   
      (2)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).